Onderwater-leeudans by akwariumDuikers dra ŉ tradisionele leeukostuum (links) en ŉ geluksgodkostuum (middel) kyk terwyl ŉ skilpad verbyswem by die Aquaria-akwarium in Kuala Lumpur (21 Januarie 2022) (Foto: Arif Kartono/AFP) Duikers het Vrydag in ŉ akwarium in Maleisië ŉ onderwater-leeudans uitgevoer as deel van ŉ nuwe manier om die tradisionele nuwe Chinese Maanjaar te vier. Twee mense in ŉ veelkleurige leeupak het in een van die tenks by Aquaria in Kuala Lumpur die dans uitgevoer terwyl musikante buite die tenk op simbale en dromme gespeel het. Skilpaaie en kleurvolle visse het verby die “leeu” geswem waar hy voor ŉ rotsformasie gedans het. “Die onderwater-leeudans is iets uniek hier in die akwarium,” het Daryl Foong, uitvoerende direkteur vir Aquaria, aan verslaggewers gesê. Die duikers moes spesiale opleiding ondergaan en pakke gebruik wat lig genoeg is sodat hulle onderwater kon rondbeweeg. Aquaria het al ŉ paar onderwater-dansuitvoerings gereël. Leeudanse word tradisioneel in China uitgevoer en onder etniese Chinese gemeenskappe wêreldwyd om die nuwe Maanjaar te vier – wat vanjaar begin Februarie plaasvind. In die tradisionele kunsvorm trek twee of meer dansers die kleurvolle kop en mantel aan en probeer om ŉ leeu se bewegings na te maak, op die maat van musiek. Sommige glo die dans kan help om bose geeste te verjaag en goeie geluk te bring. Sowat ŉ kwart van die Moslem-meerderheid Maleisië se 32 miljoen inwoners is etniese Chinese. ŉ Duiker (regs) voer ŉ onderwater-leeudans uit by die Aquaria-akwarium in Kuala Lumpur (21 Januarie 2022) (Foto: Arif Kartono/AFP)